Vniuersis presentes litteras inspecturis officialis lingonensis salutem in domino. Noueritis Thierricum de Tylicastro clericum tabellionem nostrum juratum ad hoc a nobis specialiter deputatum cui quantum ad hec commisimus vices nostras vidisse ac de verbo ad verbum legisse quasdem litteras sanas et integras non cancellatas nec abolitas nec in aliqua sui parte viciatas sigillis religiosorum virorum abbatis et conuentus sancti Benigni dyuionensis sigillatas, ut prima facie apparebat, quarum tenor sequitur in hec verba: Nos frater Hugo, permissione diuina abbas humilis, et conuentus ecclesie sancti Benigni dyuionensis notum facimus omnibus presentes litteras inspecturis quod nos, pro vtilitate ecclesie nostre, vendimus, cedimus, concedimus et quittamus in hereditatem perpetuam Bone, quondam vxori defuncti Alardi Cambitoris dyuionensis pro se et eius heredibus quicquid juris, actionis, proprietatis habemus, habere possumus et debemus in medietate furni dicti de boulancheria dyuionensis, et in domo supra sita, manso, fundo, iuribus et pertinentiis eius, qui furnus situs est Dyuione iuxta domum que fuit domini Odonis dicti Diuitis militis dyuionensis ex vna parte, et iuxta viam publicam ex altera, precio scilicet centum et triginta librarum viennensium de quibus a dicta Bona plenam, perfectam et integram solutionem recepimus et habuimus in pecunia numerata. Quare de predictis omnibus et singulis superius venditis nos omnino deuestientes dictam Bonam pro se et eius heredibus corporaliter inuestiuimus et in verum dominium et possessionem corporalem induximus, et promittimus et tenemur vnanimiter et concorditer bona fide predicta omnia superius vendita libera ab omni exactione et seruitute garantire dicte Bone et eius heredibus perpetuo contra omnes et in nullo contraire decetero per nos vel per alios tacite vel expresse saluo quod de predictis omnibus et singulis Stephanus de Verrigetto canonicus Belne vsumfructum habebit duntamen soluat quandiu vixerit annuatim quadraginta solidos ecclesie sancti Stephani dyuionensis qui supra predicta debentur ecclesie supradicte. Que predicta jdem Stephanus debet habere ad vitam suam tantummodo et post decessum suum heredes dicti Stephani nichil juris habebunt in predictis, ymo predicta ad dictam Bonam et eius heredes libere reuertentur, saluis illis quadraginta solidis ecclesie sancti Stephani annuatim, exceptioni dicti precii non habiti et non conuersi in vsus ecclesie nostre et omni auxilio iuris et facti in hoc facto renunciantes. In cuius rei testimonium litteris istis sigilla nostra apposuimus. Actum, datum et sigillatum in capitulo nostro anno domini millesimo CC° octogesimo secundo, mense maii. In cuius visionis testimonium ad relationem dicti tabellionis nostri jurati qui nobis sub fidelitate sua retulit predictas litteras vidisse, inspexisse ac de verbo ad verbum legisse et cui quantum ad hec et maiora fidem plenariam adhibemus sigillum curie lingonensis huic presenti instrumento ex originali sumpto duximus apponendum. Datum die sabbati ante festum Purificationis beate Marie virginis, anno domini M° CCC° vndecimo. Thierricus de Tilicastro. Ita est.